27. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 791 της 24 Οκτ./21 Νοεμ. 1962 (ΦΕΚ Α΄ 201) Περί συσκευασίας του εξαγομένου εις το εξωτερικόν εκκοκκισμένου βάμβακος και καταργήσεως του από 18.10.56 Β.Δ/τος «περί επιβολής ποιοτικού ελέγχου κατά την εξαγωγήν εκκοκκισμένου βάμβακος». Έχοντες υπ’ όψιν τας διατάξεις: α)του άρθρ. 12 του Ν.Δ. 3999/1959 «περί ελέγχου του εξαγωγικού εμπορίου και άλλων τινών διατάξεων», β)την υπ’ αριθ. 664/1962 γνωμοδότησιν του Συμβουλίου Επικρατείας, προτάσει των επί του Εμπορίου και Γεωργίας Υπουργών, απεφασίσαμεν και διατάσσομεν: Άρθρ.1.-Απαγορεύεται η εξαγωγή εις το εξωτερικόν εγχωρίου εκκοκκισμένου βάμβακος, εφ’ όσον ούτος δεν πληροί τους όρους του παρόντος Β.Δ/τος. Άρθρ.2.-Απαγορεύεται η εξαγωγή εις το εξωτερικόν δεμάτων εγχωρίου εκκοκκισμένου βάμβακος εις τα οποία εσημειώθη η ύπαρξις ινών σιζάλ. Άρθρ.3.-Ο προοριζόμενος προς εξαγωγήν εκκοκκισμένος βάμβαξ δέον να έχη συσκευσθή εις δέματα περιτετυλιγμένα δι’ υφάσματος καινουργούς και φέροντα τας κεκανονισμένας 2 μεταλλικάς πινακίδας με τα στοιχεία μητρώου του εκκοκκιστηρίου και περιόδου εκκοκκίσεως. Μόνον επί των δύο κυρτών πλευρών του δέματος θα αναγράφωνται δι’ ανεξιτήλου ερυθράς μελάνης, ο αύξων αριθμός του δέματος και το μικτόν βάρος αυτού, δια μαύρης δε μελάνης οιαδήποτε άλλα στοιχεία. Μεταξύ του υφάσματος και του βάμβακος κατά τας δύο κυρτάς πλευράς του δέματος δέον να παρεμβάλλωνται προστατευτικά φύλλα χάρτου ή άλλου καταλλήλου υλικού προς αποτροπήν κηλιδώσεως του βάμβακος κατά την δια μελάνης αναγραφήν των στοιχείων. Άρθρ.4.-Αι Τελωνειακαί Αρχαί υποχρεούνται μετ’ έλεγχον να απαγορεύσωσι την εξαγωγήν δεμάτων εκκοκκισμένου βάμβακος, εφ’ όσον ταύτα δεν πληρούν τας εν άρθρ. 2 και 3 του παρόντος προϋποθέσεις. Άρθρ.5.-Εις ας περιπτώσεις εις πιστώσεις ή συμβόλαια αγοραπωλησίας βάμβακος, περιέχεται ειδικός όρος περί αποστολής εις την οικείαν Τράπεζαν ή τον αγοραστήν φύλλων ελέγχου ποιότητος και υγρασίας του εξαγομένου βάμβακος και εφ’ όσον ήθελον ζητηθή υπό του ενδιαφερομένου εξαγωγέως, δύναται ο Οργανισμός Βάμβακος μετ’ έλεγχον, να χορηγή τα φύλλα ταύτα μόνον εάν η ποιότης του υπό εξαγωγήν βάμβακος δεν θα αφίσταται αισθητώς της συμφωνηθείσης μεταξύ αγοραστού και πωλητού τοιαύτης. Άρθρ.6.-Το από 18 Οκτ. 1956 Β.Δ/μα «περί επιβολής ποιοτικού ελέγχου κατά την εξαγωγήν εκκοκκισμένου βάμβακος» καταργείται (ανωτ. σελ. 238,081). Άρθρ.7.-Η ισχύς του παρόντος Β.Δ/τος άρχεται από της δημοσιεύσεώς του εις την Εφημερίδα της Κυβερνήσεως. Εις τον Ημέτερον επί του Εμπορίου Υπουργόν ανατίθεμεν την δημοσίευσιν του παρόντος. 